Document ID: 31999D0799

KOMMISSIONENS BESLUTNING
af 29. oktober 1999
om opstilling af fællesskabsprogrammet for statistiske tabeller, som skal lagres i Eurofarm-systemets tabeldatabank (BDT)
(meddelt under nummer K(1999) 3455)
(1999/799/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 571/88 af 29. februar 1988 om tilrettelæggelse af en række fællesskabsundersøgelser af landbrugsbedrifternes struktur(1), senest ændret ved Kommissionens beslutning 98/377/EF(2) særlig bilag II, punkt 2, andet led, og
ud fra følgende betragtninger:
(1) Ved beslutning 97/341/EF(3) opstillede Kommissionen fællesskabsprogrammet for tabeller til Eurofarm-systemets tabeldatabank (BDT); ved Kommissionens beslutning 98/377/EF blev der fortaget en række omfattende ændringer af listen over de kendetegn, der skal undersøges ved den omfattende fællesskabs-strukturundersøgelse, som skal gennemføres i 1999/2000; der skal derfor opstilles et nyt fællesskabsprogram for tabeller til Eurofarm-systemets tabeldatabank (BDT);
(2) tabelprogrammet skal være i overensstemmelse med punkt 13 i bilag II til forordning (EØF) nr. 571/88, hvori det hedder, at tabellerne i tabeldatabanken ikke må være udformet således, at der er mulighed for direkte eller indirekte identificering af bedrifterne;
(3) tabelprogrammet skal tage hensyn til brugernes voksende behov for data, der bedre opfylder deres informationsbehov;
(4) tabellerne for de forskellige aggregeringsniveauer skal være udformet på en sådan måde, at der tages hensyn til den statistiske pålidelighed af undersøgelsesresultaterne;
(5) som led i reformen af den fælles landbrugspolitik er der behov for lange tidsrækker af sammenlignelige data for at kunne følge udviklingstendensen inden for landbrugsbedrifternes struktur; brugeren skal have let og hurtig adgang til sådanne data. Resultaterne af fællesskabsundersøgelserne af landbrugsbedrifternes struktur, som blev gennemført i tidsrummet 1988 til 1997, skal derfor også gøres tilgængelige i BDT-tabeldatabanken i det nye tabelprograms format;
(6) de i denne beslutning fastsatte foranstaltninger er i overensstemmelse med udtalelse fra Den Stående Landbrugsstatistiske Komité -
VEDTAGET FØLGENDE BESLUTNING:
Artikel 1
1. Til den omfattende undersøgelse af landbrugsbedrifternes struktur i 1999/2000 udformes fællesskabsprogrammet for tabeller til Eurofarm-systemets tabeldatabank (BDT), jf. bilag II til forordning (EØF) nr. 571/88, som angivet i bilaget til denne beslutning.
2. For at kunne stille lange tidsrækker af sammenlignelige data til rådighed finder ovennævnte nye tabelprogram også anvendelse på data, som er indsamlet som led i fællesskabsundersøgelserne af landbrugsbedrifternes struktur i 1989/90, 1993, 1995 og 1997. Disse supplerende tabeller over tidligere undersøgelser udgør en integrerende del af det nye BDT-tabelprogram og vil også blive medtaget i Eurofarm-systemets BDT-tabeldatabank.
Artikel 2
1. De statistiske oplysninger, der lagres i tabeldatabanken, stilles først til rådighed for brugerne når De Europæiske Fællesskabers Statistiske Kontor sammen med medlemsstaterne har godtgjort, at de opfylder de kriterier og regler, der er gældende for statistisk fortrolighed og pålidelighed, og som udarbejdes sammen med medlemsstaterne.
2. De tabeller, der er nævnt i artikel 1, og de ad hoc-tabeller, der er omhandlet i punkt 15 i bilag II til forordning (EØF) nr. 571/88, lagres i første omgang i et særligt felt af tabeldatabanken (BDT), hvortil der kun er adgang for De Europæiske Fællesskabers Statistiske Kontor og medlemsstaternes statistiske kontorer, for så vidt angår de tabeller, der vedrører deres eget land.
3. Ad hoc-tabellerne, som de kompetente tjenester i medlemsstaterne har sikret sig opfylder kravene til fortrolighed og statistisk pålidelighed, kan også indføres i tabeldatabanken (BDT), hvis de er af almen interesse.
Artikel 3
Denne beslutning er rettet til medlemsstaterne.
Udfærdiget i Bruxelles, den 29. oktober 1999.

Labels: 12
15
19
6